Hans Kristian Skibby (DF), 2011-02-04:
Man kan på baggrund af ordførerne før mig konkludere, at der i hvert fald er forskellige synspunkter på det her lovforslag, L 112.
Men det er jo sådan, som Venstres ordfører nævnte i sit indlæg, at det er en del af den aftale om økonomisk genopretning af dansk økonomi, som blev indgået tilbage i maj måned i 2010, og det er en aftale, som Dansk Folkeparti er en del af.
Med forslaget her sikrer vi, at det bliver sådan, at det betingede bloktilskud bliver forhøjet til 3 mia. kr., og vi sikrer også, at såfremt kommunerne har en budgetmæssig overskridelse, når de endelige regnskaber kommer, vil man gå ud og foretage en individuel modregning på 60 pct. af overskridelsen.
De resterende 40 pct. vil kollektivt blive taget fra alle landets kommuner.
Det er en del af den aftale, som er blevet indgået.
Det er jo også sådan, at vi ser det som en absolut logisk konsekvens af, at vi kan se mange år tilbage, at der ikke har været en økonomisk tilfredsstillende styring.
Jeg tror, tallene viser, at i 13 år ud af de sidste 15 år har der samlet set i kommunerne under ét været massive overskridelser.
Det er derfor, at vi også i kommunernes egen interesse har lavet en aftale, som skal sikre, at der bliver større fokus på, at de kigger på deres budgetter og samtidig laver en god budgetopfølgning i løbet af året.
Det er for at sikre sig imod, at budgetoverskridelserne bliver massive, sådan som vi har set det i mange af de foregående år.
Vi har mange gange kunnet finde en løsning på de massive overskridelser, fordi Danmark har været i en gunstig økonomisk situation.
Den finansielle situation har været meget, meget bedre, end den er i dag, og bedre, end man skønner den vil være i de kommende år.
Derfor er der også sund fornuft i, at vi prøver at gøre, hvad vi kan, for at kommunerne også bliver sig deres ansvar bevidst.
Det gør vi bl.a. ved at sikre, at der er incitamenter, som gør, at kommunerne er motiverede til at gøre alt, hvad de kan, for at overholde de budgetter, der er lagt.
Budgetterne er lagt ud fra et historisk højt niveau, og det er også med en garanti for pris- og lønudviklingen.
Og vi tror også på, at når først kommunerne kommer i gang med det her, vil vi også se, at der bliver en langt, langt bedre budgetopfølgning i kommunerne, og at der bliver en langt, langt mindre margin imellem det, som de ender med af overskridelser i regnskaberne, og det, de havde i de forventede budgetter i de pågældende kommuner.
Med de ord kan Dansk Folkeparti støtte forslaget.
Jeg behøver ikke at nævne, at jeg kan se, at der er andre, der vil udtale sig om det her.
Men med de ord kan vi i hvert fald anbefale forslaget.
Nu ved jeg tilfældigvis, at hr. Rasmus Prehn har lige så stor anciennitet her i Folketinget, som jeg har – vi blev valgt i februar 2005.
Jeg håber selvfølgelig også, at ordføreren er klar over, at sådan er reglerne for den måde, man laver de her beregninger på.
Jeg tror ikke på, at det bliver anderledes under en socialdemokratisk regering.
Ordføreren var så inde på noget med: når nu en kommune har gjort alt, hvad den kan.
Jamen hvordan vil man definere ordene og sætningen »alt, hvad man kan«?
For kommunerne har mange forskellige måder og har haft mange forskellige måder at lave deres budgetter på.
Nogle kommuner har kørt lige til kanten, har haft superoptimistiske budgetvedtagelser, hvor man har kalkuleret med, at der nok kommer nogle flere penge på blokken til næste år, at borgerne nok tjener lidt mere til næste år, og at virksomhederne måske tjener lidt mere til næste år, og så er det måske endt med, at man har mistet indtægter i stedet for, og man har måske heller ikke solgt så mange byggegrunde til erhvervsfolk og parcelhusudstykninger, som man havde regnet med.
Der er mange forskellige skøn i en kommune, når man laver driftsbudgetterne, og det synes jeg sådan set også der skal blive ved med at være.